**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.02.2024, ora 08:00 – 10.02.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.02.2024, ora 07:00**

**Institutul Naţional de Hidrologie şi Gospodărire a Apelor (I.N.H.G.A.) a emis în data de 09.02.2024, la ora 11:30, Avertizarea Hidrologică nr. 13 – COD GALBEN / COD PORTOCALIU, valabilă în intervalul *09.02.2024 ora 12:00 – 11.02.2024 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tisa – sectorul aval intrarea ȋn ţară, Vişeu, Iza, Tur, Lăpuş, Someşul Mare, Bistriţa (afluent al Siretului)*, cu posibile depăşiri ale COTELOR DE APĂRARE.**

**Această Avertizare Hidrologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:**

***- BISTRIŢA-NĂSĂUD, HARGHITA, MARAMUREŞ, NEAMŢ, SATU MARE şi SUCEAVA (6 prefecturi) – COD GALBEN;***

***- BISTRIŢA-NĂSĂUD şi MARAMUREŞ (2 prefecturi) - COD PORTOCALIU*.**

**RÂURI**

**Debitele au fost în general în scădere, exceptând râurile din bazinele hidrografice: Vedea, Buzău, Siret (exceptând bazinul superior al Bistriței), Prut, bazinele mijlocii şi inferioare ale Jiului, Argeșului, Ialomiței, bazinul inferior al Oltului și râurile din Dobrogea, unde au fost relativ staționare.**

**Pe râurile din bazinele hidrografice: Vişeu, Iza, Tur, Lăpuş, Someșul Mare şi bazinul superior al Bistriței debitele au fost în creştere datorită precipitațiilor lichide căzute în interval, cedării apei din stratul de zăpadă şi propagării.**

**Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, Suceava, Moldova, Bistrița, Trotuş, Putna, bazinele superioare ale Jiului și Oltului, pe cursul Prutului și pe cursul superior al Buzăului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Rm. Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.**

**Formațiunile de gheață (gheață la maluri, pod de gheață) existente în bazinul superior al Oltului, bazinele superioare ale Prahovei, Bârladului și pe cursul mijlociu al Siretului, au fost în diminuare, restrângere şi eliminare.**

**În interval s-a situat peste COTA DE ATENȚIE râul Tisa la stația hidrometrică Valea Vișeului (150+3) – jud. MM.**

**Este în vigoare AVERTIZAREA HIDROLOGICĂ nr. 13 din 09.02.2024.**

**Debitele vor fi în general în scădere, exceptând râurile din bazinele hidrografice: Vedea, Buzău, Siret (exceptând bazinul superior al Bistriței), Prut, bazinele mijlocii şi inferioare ale Jiului, Argeșului, Ialomiței, bazinul inferior al Oltului și râurile din Dobrogea, unde vor fi relativ staționare.**

**Pe râurile din bazinele hidrografice: Vişeu, Iza, Tur, Lăpuş, Someșul Mare şi bazinele superioare ale Crişului Negru, Crişului Alb şi Bistriței, debitele vor fi în creştere datorită precipitațiilor lichide prognozate, cedării apei din stratul de zăpadă şi propagării.**

**Formațiunile de gheață (gheață la maluri, pod de gheață) existente, vor fi în diminuare, restrângere și eliminare.**

**Se menține în vigoare AVERTIZAREA HIDROLOGICĂ nr. 13 din 09.02.2024.**

**DUNĂRE**

**Debitul la intrarea în țară (secțiunea Baziaș) în intervalul 09.02.2024 – 10.02.2024 a fost în scădere, având valoarea de 6000 m3/s, peste media multianuală a lunii februarie (5300 m3/s).**

**În aval de Porţile de Fier debitele au fost în scădere.**

**Debitul la intrarea în țară (secțiunea Baziaș) va fi în scădere (5900 m3/s).**

**În aval de Porţile de Fier, debitele vor fi în scădere.**

***Se situează în faza I de apărare următoarele sectoare de dig:***

**- Tudor Vladimirescu, R3, Sf. Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.**

**2. Situaţia meteorologică în intervalul 09.02.2024, ora 08:00 –10.02.2024, ora 06:00**

**ÎN ŢARĂ**

**Vremea a fost deosebit de caldă pentru prima decadă a lunii februarie în toată țara (fiind în încălzire accentuată în jumătatea de nord a Moldovei), înregistrându-se valori de temperatură semnificativ mai ridicate față de cele normale (cele diurne în marea lor majoritate cu 8...14 grade peste mediile multianuale). Astfel, temperaturile maxime s-au încadrat între 7 grade la Târgu Lăpuș și 21 de grade la Mangalia. Nebulozitatea a fost persistentă în regiunile nord-vestice, iar în restul teritoriului cerul a fost variabil, cu înnorări temporare în special în vest, centru și nord-est. A plouat pe arii extinse în Maramureș, local în Transilvania și Crișana și izolat în Banat și Moldova; în nordul Carpaților Orientali, la altitudini de peste 1700 m, au fost precipitații mixte. Vântul a suflat slab și moderat, cu intensificări la munte, în special în Carpații Orientali unde, mai ales la începutul intervalului, au fost rafale de 70...90 km/h, dar pe spații mici și în zonele joase de relief din vest-nord-vest, cu precădere la deal, izolat cu viteze de 55 km/h, în centru și în est (în general cu 40...45 km/h). Stratul de zăpadă, în general în diminuare, se menține în cea mai mare parte a zonei montane și aseară la ora 20 măsura -în platformele stațiilor meteorologice- până la 119 cm în Munții Făgăraș, 117 cm în Munții Călimani și 116 cm în Munții Țarcu. La ora 6, valorile termice erau cuprinse între 1 grad la Întorsura Buzăului și 14 grade la Piatra Neamț. Cu totul izolat dimineața s-a semnalat ceață.**

**LA BUCUREŞTI**

**Vremea a fost în continuare predominant frumoasă și deosebit de caldă pentru prima decadă a lunii februarie, cu valori semnificativ mai ridicate față de normalul perioadei. Cerul a fost variabil, cu înnorări temporare (predominant nori înalți), iar vântul a suflat slab și moderat (cu rafale în jurul a 35 km/h în orele amiezii). Temperatura maximă a fost de 18 grade (cu aproximativ 14 grade peste media climatologică); la ora 6 se înregistrau 5 grade la stația meteo Băneasa, 7 grade la Filaret și 8 grade la Afumați.**

**3. Prognoza meteorologică în intervalul 10.02.2024, ora 08:00 –11.02.2024, ora 08:00**

**ÎN ŢARĂ**

**Valorile de temperatură vor fi mult mai mari decât cele specifice perioadei. Cerul va avea înnorări temporare în sudul, estul și parțial în centrul țării, iar în rest va fi mai mult noros. Va ploua slab în Maramureș, Banat, Crișana, local în Transilvania și izolat în Moldova, iar noaptea pe arii restrânse și în Oltenia și nord-vestul Munteniei. La altitudini mari la munte, trecător vor fi precipitații mixte. Vântul va sufla slab și moderat, cu intensificări în zona montană înaltă (rafale de 80...90 km/h), dar local și în vestul, nord-vestul și sud-estul teritoriului, cu viteze în general de 45...55 km/h. Temperaturile maxime se vor încadra între 11 și 20 de grade, iar cele minime între 3 și 13 grade, cu valori mai mici în estul Transilvaniei.**

**LA BUCUREŞTI**

**Valorile termice se vor situa mult peste cele specifice datei, astfel că temperatura maximă va fi de 18...19 grade, iar cea minimă de 5...8 grade. Cerul va fi temporar noros, iar vântul va sufla slab până la moderat.**

**4. Buletin nivometeorologic pentru perioada 09.02.2024 ora 20 - 10.02.2024 ora 20**

**Masivul Făgăraș: RISC ÎNSEMNAT (3)**

**La peste 1800 m: în partea superioară a stratului se menține stratul cu rezistență redusă, ce poate atinge pe alocuri 25-30 cm, depus peste straturi mai vechi, cu rezistență în creștere. În zona crestelor se întâlnesc plăci de vânt cu rezistenţă scăzută, îndeosebi pe versanții estici și sudici, iar în profunzime rezistenţa stratului este crescută. În zonele adăpostite sunt prezente depozite şi troiene de zăpadă însemnate. Vremea caldă pentru această perioadă, cu temperaturi diurne ușor pozitive și insolația vor determina umezirea stratului de zăpadă în partea sa superioară, iar pe versanții însoriți pot apărea curgeri superficiale, care pot angrena straturile inferioare. În special la supraîncărcări, pe pantele mai înclinate, stratul instabil de la suprafață poate fi dislocat, ducând la declanșarea de avalanșe de dimensiuni medii și izolat mari. Riscul va fi însemnat (3).**

**Sub 1800 m: temperaturile extrem de ridicate pentru această perioadă, ușor pozitive inclusiv noaptea, vor umezi puternic stratul de zăpadă din partea superioară. Pe pantele și văile unde mai sunt prezente depozite vechi, în condiții de supraîncărcări, pe anumite pante mai înclinate, vor fi condiții pentru declanșarea unor avalanșe de dimensiuni mici și izolat medii, în special după-amiaza, riscul fiind moderat (2).**

**Munţii Rodnei: RISC ÎNSEMNAT (3)**

**La peste 1800 m: în debutul acestei săptămâni s-au înregistrat ninsori consistente, dar mare parte din zăpada căzută a fost suflată de vânt pe văi, către altitudini mai joase. La suprafața zăpezii se mai întâlnesc local 20-30 cm zăpadă depusă în cursul acestei săptămâni, peste un strat mai vechi de zăpadă, ce prezintă în continuare rezistență mai redusă. În zonele adăpostite sunt troiene şi acumulări mai însemnate, iar în zona crestelor cornișe și plăci de vânt, ce se pot rupe cu ușurință. În profunzime stratul este înghețat și compact, cu multiple cruste de gheață. Vântul va fi intens și în perioada următoare, viscolind ninsoarea ce se va mai depune sau spulberând zăpada. Pe pantele suficient de înclinate, straturile de la suprafaţă cu rezistență redusă vor putea aluneca peste cele mai dure, din profunzime, ducând la declanșarea unor avalanșe de dimensiuni medii și izolat mari, riscul fiind prezent mai ales la supraîncărcări. Riscul declanșării avalanșelor se va menține însemnat(3).**

**La altitudini mai mici de 1800 m: zăpada este consistentă și va continua să se umezească, pe fondul temperaturilor relativ ridicate. Trecător se vor mai semnala ploi slabe. Mai ales la supraîncărcări, dar și spontan, pe pantele mai înclinate, vor fi condiţii favorabile pentru declanșare unor curgeri sau avalanșe de dimensiuni medii și izolat chiar mari pe pantele cu depozite însemnate. Riscul se va menține însemnat(3).**

**Munţii Bucegi: RISC ÎNSEMNAT (3)**

**La peste 1800 m: temperaturile diurne pozitive și insolația vor umezi în continuare stratul de zăpadă de la suprafață; în special pe versanții însoriți vor fi condiții pentru curgeri superficiale ce pot angrena stratul cu rezistență redusă din partea superioară a stratului, ce mai măsoară pe alocuri 20-25 cm. Se regăsesc în continuare plăcile de vânt din apropierea crestelor, mai ales pe versanții estici și sudici, precum și unele depozite în zonele adăpostite. În profunzime, stratul mai vechi este în general înghețat şi compact. În aceste condiții, stratul cu rezistență redusă de la suprafață poate aluneca peste cele mai dure din partea inferioară, mai ales la supraîncărcări, favorizând declanșarea unor avalanșe de dimensiuni medii și cu totul izolat mari. Riscul este însemnat (3).**

**Sub 1800 m: temperaturile extrem de ridicate pentru această dată și insolația vor umezi puternic zăpada. La supraîncărcări, pe pantele suficient de înclinate, mai ales de la altitudini de 1500-1800 m, vor fi condiții pentru declanșarea unor curgeri și avalanșe de dimensiuni mici și cu totul izolat medii, riscul fiind moderat (2).**

**Munţii Parâng-Şureanu: RISC ÎNSEMNAT (3)**

**Peste 1800 m: în partea superioară a stratului se întâlnesc straturi cu rezistență scăzută, cel mai recent depus cu grosimi ce depășesc pe alocuri 20-30 cm, iar spre creste întâlnim plăci de vânt. În profunzime stratul este înghețat și stabilizat. Temperaturile ridicate și insolația vor determina în continuare umezirea zăpezii din partea superioară și astfel, pe pantele suficient de înclinate, se pot declanșa curgeri superficiale și avalanșe de dimensiuni până la medii, dar izolat și mari, prin alunecarea straturilor mai puțin stabilizate de la suprafață sau prin ruperea plăcilor de vânt din zona crestelor, riscul fiind prezent în special la supraîncărcări. Riscul declanșării avalanșelor va fi însemnat(3).**

**La altitudini mai mici de 1800 m: zăpada este puternic umezită și de grosimi importante pe anumite văi. Temperaturile ridicate vor favoriza umezirea suplimentară a stratului de zăpadă. În văile și zonele adăpostite zăpada este acumulată în depozite mari. Mai ales la supraîncărcări, dar izolat și în mod spontan, se pot produce curgeri și declanșa avalanșe de dimensiuni mici sau medii, riscul fiind însemnat(3).**

**Munţii Țarcu-Godeanu: RISC MARE (4)**

**La peste 1800 m: în debutul acestei săptămâni au căzut precipitații însemnate cantitativ, predominant sub formă de zăpadă, ce au depășit local 50-60 l/mp și care, datorită vântului puternic, au fost spulberate și depuse pe văi și în zonele adăpostite. Ultimul strat depus depășește pe alocuri 40-50 cm și prezintă o coeziune slabă cu stratul de zăpadă subiacent, care are încă o rezistență redusă. În zonele adăpostite întâlnim depozite mari și troiene de peste 1-2 metri. În zona crestelor sunt cornișe, iar spre creste sunt formate plăci de vânt, care se pot rupe cu ușurință la supraîncărcări. Atât spontan, cât mai ales la supraîncărcări, sunt condiții favorabile pentru declanșarea unor curgeri sau avalanșe de dimensiuni medii și mari. Riscul declanșării avalanșelor se va menține mare (4).**

**La altitudini mai mici de 1800 m: zăpada are încă dimensiuni importante și este umezită. Temperaturile ridicate vor favoriza umezirea suplimentară a stratului de zăpadă. În văile și zonele adăpostite, în special între 1600-1800 m, zăpada este acumulată în depozite mai mari. Mai ales la supraîncărcări, dar și în mod spontan, se pot declanșa curgeri și avalanșe de dimensiuni mici sau medii - riscul fiind însemnat(3).**

**Munţii Călimani-Bistriţei: RISC ÎNSEMNAT (3)**

**La peste 1800 m: la suprafața zăpezii se întâlnește local un strat cu rezistență mai redusă, în special pe versanții nordici, ce are local grosimi de 15-20 cm, depus peste un strat mai vechi de zăpadă, cu rezistență în creștere. În zonele adăpostite sunt troiene şi acumulări mai însemnate, iar în zona crestelor plăci de vânt. În profunzime stratul este înghețat și compact, cu multiple cruste de gheață. Vântul va fi intens în perioada următoare și va mai spulbera zăpada pe creste. Pe pantele suficient de înclinate, stratul de la suprafaţă cu rezistență redusă va putea aluneca peste cele mai dure, din profunzime, ducând la declanșarea unor avalanșe de dimensiuni medii, riscul fiind prezent mai ales la supraîncărcări și pe versanții nordici. Riscul declanșării avalanșelor va fi însemnat(3).**

**La altitudini mai mici de 1800 m: zăpada va continua să se topească datorită temperaturilor diurne pozitive și în creștere. Trecător se vor mai semnala precipitații mixte slabe, ploi ziua. Mai ales la supraîncărcări, pe pantele mai înclinate, vor fi condiţii pentru declanșarea unor avalanșe de dimensiuni mici în special după-amiaza, riscul fiind moderat(2).**

**Masivul Ceahlău: RISC REDUS (1)**

**La peste 1600 m: stratul de zăpadă mai prezintă pe alocuri rezistență scăzută în primii 10 cm. În profunzime stratul este compact și stabil. Vântul va mai prezenta intensificări și va mai spulbera zăpada de pe creste. Zăpada va continua să se umezească, sub acțiunea insolației și a temperaturilor diurne pozitive. Mai ales pe văile cu acumulări mai mari de zăpadă, la supraîncărcări mari, vor fi condiții de avalanșe mici, riscul fiind redus (1).**

**Masivul Vlădeasa: RISC MODERAT (2)**

**Stratul de zăpadă, umezit mai accentuat sub 1600 metri, este mai consistent pe anumite văi, îndeosebi din versanții vestici. Local stratul de zăpadă are rezistență mai mică în primii 10-15 cm, iar temperaturile pozitive și insolația vor favoriza în continuare umezirea și topirea ușoară a zăpezii. Mai ales la supraîncărcări, se pot declanșa curgeri și avalanșe de mici dimensiuni, cu totul izolat medii, riscul fiind moderat(2).**

**Evoluția vremii din perioada 08.02.2024 - 09.02.2024:**

**Vremea a fost caldă și în general vântoasă, cu temperaturi în creștere ușoară. Cerul a fost temporar noros. Local în nordul Carpaților Orientali și pe arii restrânse în Munții Apuseni și în vestul Carpaților Meridionali s-au semnalat precipitații mixte slabe, temporar ninsori. Local s-a semnalat ceață, asociată pe arii restrânse cu chiciură la peste 1800 metri. Vântul a prezentat intensificări de 50-60 km/h în majoritatea masivelor și cu 90-100 km/h în zonele înalte din Carpații Orientali. Stratul de zăpadă a crescut ușor doar în zonele înalte din Orientali, unde a nins slab (cu până la 3 cm la Călimani) și s-a tasat ușor în rest, mai ales la altitudini joase în Carpații Meridionali.**

**În data de 09.02.2024, la ora 14, stratul de zăpadă din platforma stațiilor meteorologice măsura:**

**Carpaţii Meridionali: 119 cm la Bâlea Lac, 117 cm la Vf. Țarcu, 70 cm la Vf. Omu, 63 cm la Cuntu, 36 cm la Parâng, 24 cm la Păltiniș, 17 cm la Predeal, 8 cm la Sinaia, 3 cm la Fundata;**

**Carpaţii Orientali: 116 cm la Vf. Călimani, 66 cm la Vf. Lăcăuți, 58 cm la Vf. Iezer, 53 cm la Bucin, 41 cm la Ceahlău-Toaca, 11 cm la Penteleu;**

**Carpaţii Occidentali: 51 cm la Stâna de Vale, 14 cm la Semenic, 13 cm la Vf. Vlădeasa.**

**Prognoza vremii în intervalul 09.02.2024 ora 20 - 10.02.2024 ora 20:**

**Vremea va fi caldă pentru această dată. Cerul va fi temporar noros, mai ales în masivele vestice și nordice. Local în nordul Carpaților Orientali și pe arii restrânse în Munții Apuseni și în vestul Carpaților Meridionali, se vor semnala ploi slabe, iar pe creste precipitațiile pot fi mixte. Vântul va sufla moderat, cu rafale care vor atinge temporar 90-110 km/h pe crestele din nordul Orientalilor și din vestul Meridionalilor, din sector sud-vestic. Local se va semnala ceață. Stratul de zăpadă va continua să scadă, mai accentuat la altitudini de sub 1800 metri.**

**Temperaturi prognozate în intervalul 09.02.2024 ora 20 - 10.02.2024 ora 20:**

**Peste 1800 m: temperaturi minime: -3…2 grade; temperaturi maxime: 1….6 grade;**

**Sub 1800 m: temperaturi minime: 0… 4 grade; temperaturi maxime: 4…..10 grade.**

**Vânt la peste 2000 m: din sector sud-vestic, cu viteze de 90-120 km/h, cu cele mai mari viteze pe crestele din vestul Carpaților Meridionali.**

**Izoterma de 0 grade: oscilează între 1900 - 2600 m, cu valorile cele mai ridicate în Meridionali.**

1. ***CALITATEA APELOR***

**1. Pe fluviul Dunărea**

**Nu au fost semnalate evenimente deosebite.**

**2. Pe râurile interioare**

**Nu au fost semnalate evenimente deosebite.**

**3. Pe Marea Neagră**

**Nu au fost semnalate evenimente deosebite.**

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului* informează că, din rezultatele analizelor efectuate pentru data de 08.02.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).**

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: CT-7 (mun. Medgidia) şi CJ-5 (mun. Dej). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.**

1. **În domeniul solului şi vegetaţiei**

***Garda Forestieră Râmnicu Vâlcea* informează despre producerea, în data de 08.02.2024, ora 13:00, unui incendiu de coronament pe raza Ocolului Silvic Bălceşti, în zona localităţii Fârtăţeşti, judeţul Vâlcea. A fost afectată o suprafață de 0,5 ha în fond forestier privat. Incendiul a fost stins în aceeaşi zi, la ora 14:30, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.**

***Administrația Rezervației Biosferei Delta Dunării* informează despre producerea, în data de 08.02.2024, ora 19:30, unui incendiu de stuf şi vegetaţie ierboasă în partea de nord a lacului Sărături Murighiol (zonă strict protejată), județul Tulcea. Incendiul a fost stins în aceeaşi zi, în jurul orei 21:00. La stingerea incendiului au participat inspectori din cadrul SCR Murighiol-Sf. Gheorghe şi agenţi ai postului de poliţie din localitatea Murighiol. A fost afectată o suprafaţă de circa 0,1 ha. Nu s-au observat mortalităţi la păsări sau mamifere sălbatice.**

***Administrația Rezervației Biosferei Delta Dunării* informează despre izbucnirea, în data de 09.02.2024, în jurul orei 14:00, unui incendiu de vegetație (stuf și vegetație palustră) în zona Canalul de Centură a Razimului - Canalul Fundea, județul Tulcea. Nu sunt obiective economice în zonă. Se va reveni cu informații după stingerea incendiului.**

1. **În domeniul supravegherii radioactivităţii mediului**

***Agenţia Naţională pentru Protecţia Mediului* informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 08.02.2024-09.02.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.**

1. **În municipiul Bucureşti**

**Nu au fost semnalate evenimente deosebite.**

1. ***ALIMENTĂRI CU APĂ***

***Administraţia Bazinală de Apă Prut-Bârlad***

**Judeţul Botoşani**

**Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.**

**Judeţul Iaşi**

**Se menţine situaţia de restricţii în alimentarea cu apă pentru piscicultură la folosinţele:**

**- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;**

**- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;**

**- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.**

**Se menţine situația de restricții în alimentarea cu apă la folosința:**

**- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.**

**Judeţul Vaslui**

**Se menţin prevederile „Planului de restricţii şi folosire a apei în perioade deficitare”, astfel:**

**- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.**

***Administraţia Bazinală de Apă Olt***

**Judeţul Braşov**

**Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.**

**DIRECȚIA COMUNICARE**